Tárgy: Döntés a harkányi 3476 hrsz.-ú ingatlannal kapcsolatos vételi szándékról

Mellékletek: kérelem



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETE**

**PÉNZÜGYI, VÁROSFEJLESZTÉSI, KULTURÁLIS ÉS IDEGENFORGALMI**

**BIZOTTSÁGÁNAK**

**2024.10. 24-i RENDES ÜLÉSÉRE**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  2 oldal melléklet (kérelem, térképmásolat) |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Pénzügyi, Városfejlesztési, Kulturális és Idegenforgalmi Bizottságának 2024. október 24. napján tartandó ülésére**

**ELŐTERJESZTÉS CÍME: Döntés a harkányi 3476 hrsz.-ú ingatlannal kapcsolatos vételi szándékról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Bizottság!**

Kovács Gábor megkereséssel élt az Önkormányzat felé, melyben megjelölte, hogy az Önkormányzat tulajdonában lévő 3476 hrsz,.-ú út belenyúlik a 012. hrsz.-ú tulajdonában álló területbe. A helyzetet rendezni kívánja akként, hogy a mellékelt térképmásolaton jelzett részt (kb 100 méter hosszan) meg kívánja vásárolni az Önkormányzattól.

Megkeresésében jelezte, hogy az út által körülölelt területek a saját tulajdonában vannak, ezért azok megközelíthetősége nem sérül. A zölddel jelölt útszakaszon akadálymentesen tud folyni a forgalom. Pozitívumnak gondolja, hogy az átvétel esetén nem az Önkormányzat feladata lenne az út karbantartása.

Az önkormányzat tulajdonával kapcsolatos alapvető rendelkezéseket a Magyarország helyi önkormányzatairól szóló 2011. évi CLXXXIX. törvény mellett a nemzeti vagyonról szóló CXCVI. törvény (a továbbiakban: Nvtv.) tartalmazza.

A megjelölt 3476 hrsz.-ú ingatlan közút, az önkormányzati törzsvagyon része. Az Nvtv. 5. § (2) és (3) bekezdése alapján a helyi közutak az önkormányzatok kizárólagos tulajdonát képező vagyonelemek, és az Nvtv. 6. §-a alapján forgalomképtelenek, nem idegeníthetőek el, így a vételi szándéknak jelenleg – átminősítés nélkül – nem lehet eleget tenni.

A közúti közlekedésről szóló 1988. évi I. törvény 32. § (1) bekezdése alapján az úthálózat közutakból és a közforgalom elöl el nem zárt magánutakból áll. A helyi közutak (mint a fenti ingatlan is) a települési önkormányzatok tulajdonában vannak, magánútnak pedig a természetes személyek és jogi személyek tulajdonában álló területen lévő utak minősülnek. Amennyiben a településrendezési eszközök ezt lehetővé teszik, a közlekedési hatóság a közút magánúttá minősítéséről határozhat, melyet követően az utak tulajdonjogának átadásáról a változások ingatlan-nyilvántartáson való átvezetésre alkalmas megállapodást kötnek. Ez egy hosszú és bonyolult eljárásjogi folyamat.

Harkány település közlekedésének szempontjából a kérelemben foglaltak teljesítése az érintett területen élők helyzetét, különös tekintettel a közlekedéssel kapcsolatos komfortérzetükre érintheti. A kérelemben megjelölt rész valóban kérelmező tulajdonában álló ingatlanokat öleli körül, de ezek külön hrsz. alatt szerepelnek, így esetleges későbbi elidegenítésük esetén az ingatlanok közúthálózathoz történő csatlakozása Harkány felől nem biztosított. (A térképen jelzett 013 hrsz.-ú út már Csarnóta Község Önkormányzat tulajdonában van.)

Kérelmezőnek jeleztük az érintett ingatlantulajdonosok véleményének beszerzését, ezidág ez a Hivatalhoz nem érkezett meg.

Amennyiben az átminősítés és az értékesítési szándék a képviselő-testület részéről fennáll, az alábbi eljárásrend szerint kell eljárni:

1. előzetes megállapodás az átadó és az átvevő közútkezelő között
2. Kormányhivatal felé kérelem benyújtása a kivett közutak átminősítésére
3. az előző pontban meghozott határozat véglegessé válását követően a Földhivatalnál a közforgalom elől el nem zárt magánúttá történő bejegyzés
4. értékbecslés készítése az ingatlan forgalmi értékének meghatározására
5. liciteljárás lefolytatása az önkormányzat vagyonrendelete alapján
6. adásvételi szerződés megkötése
7. államot illető elővásárlási jog megkeresése érdekében az adásvételi szerződés közlése
8. tulajdonjog átvezetése az ingatlan-nyilvántartásban

A fentieken túl még az érintett út megosztására is szükség van, tekintettel arra, hogy kérelmező nem a teljes szakaszt kívánja átvenni.

Fentiekre tekintettel tisztelettel kérem a Bizottságot, hogy az előterjesztést megtárgyalni és az alábbi határozati javaslatot elfogadni szíveskedjenek!

**Határozati javaslat**

*Döntés a harkányi 3476 hrsz.-ú ingatlannal kapcsolatos vételi szándékról*

Harkány Város Önkormányzat Pénzügyi, Városfejlesztési, Kulturális és Idegenforgalmi Bizottsága javasolja a Képviselő-testületnek, hogy Kovács Gábornak, Harkány Város Önkormányzat tulajdonban álló, harkányi 3476. hrsz.-ú ingatlan kérelemben foglalt szakaszára vonatkozó vételi szándékának **ne adjon helyt.**

**Harkány, 2024. október 18.**

**Bacsáné dr. Kajdity Petra sk.**

**jegyző**