Tárgy: Az 5717. jelű összekötő út önkormányzati tulajdonba vételének kezdeményezéséről döntés

Mellékletek: ---



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETE**

**PÉNZÜGYI, VÁROSFEJLESZTÉSI, KULTURÁLIS ÉS IDEGENFORGALMI**

**BIZOTTSÁGÁNAK**

**2024.10. 24-i RENDES ÜLÉSÉRE**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Pénzügyi, Városfejlesztési, Kulturális és Idegenforgalmi Bizottságának 2024. október 24. napján tartandó ülésére**

**ELŐTERJESZTÉS CÍME: Az 5717. jelű összekötő út önkormányzati tulajdonba vételének kezdeményezéséről döntés**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**Tisztelt Bizottság!**

Harkány Város Önkormányzatának területén a Magyar Közút Nonprofit Zrt., mint közútkezelő által fenntartott és kezelt 57133 sz. (Ady E. u.) és 5717 sz. (Kossuth Lajos utca) útjai városunk neuralgikus közlekedési csomópontjai. A 2x2 sávos úton több kijelölt gyalogátkelőhely található, melyek biztonságosságának erősítése érdekében megkereséssel éltünk a Magyar Közút Nonprofit Zrt. felé. Álláspontuk szerint az átkelőhelyek megfelelnek a forgalomtechnikai előírásoknak, és így a biztonságos közlekedés feltételeinek eleget tesznek.

A levélben az 5717. számú összekötő út kapcsán megjegyezték, hogy az 58. számú elkerülő út megépülésével az érintett útszakasz már helyi közúti szerepkört lát el. Ebből kifolyólag javasolták, hogy a Magyar Állam tulajdonában lévő Harkány 0290/5 hrsz.-ú (körforgalomtól délre eső szakasza), a 03 hrsz.-ú, és a 2551/3 hrsz.-ú ingatlanok (Kossuth Lajos utca) közlekedési hálózati szerepének megfelelő, ingatlanrendezését aszerint, hogy azt a Magyar Állam térítésmentesen az Önkormányzat tulajdonába és kezelésébe adja.

A felvetés mérlegelése érdekében újabb megkereséssel éltünk a vagyonkezelő felé, az alábbi kérdések feltevésével:

* Lehetséges-e (Hozzájárulnak-e) az út átvétele(hez) oly módon, hogy az átvétel a Petőfi utcától az 57133 sz. út (Ady Endre utca) körforgalomig valósulna meg, vagy csak, az 5717 jelű útszakasz teljes átvételére lenne lehetőség?
* Az érintett útszakaszra vonatkozó éves fenntartási költséggel (javítás-karbantartás, hóeltakarítás-síkosságmentesítés, stb.) kapcsolatos kimutatást szíveskedjenek részünkre megküldeni, az átvétel esetén ugyanis Harkány Város Önkormányzatának szükséges gondoskodnia az út kezeléséről, és a fenntartási költségek az átvételről szóló döntés mérlegelésének egyik alapját képezik.

A Magyar Közút Nonprofit Zrt. válaszában jelezte, hogy mivel mindkét szakasz már helyi közúti szerepkört tölt be, ezért álláspontuk szerint az út tulajdonosi és kezelői átadása csak egyben értelmezhető.

A 2023. évben a vonatkozó szakaszra fordított költségeiket 11.390.000,- Ft-ban jelölték meg:

* Kaszálás 150.000,- Ft
* Padkázás 75.000,- Ft
* Hideg anyagos kátyúzás 5.000,- Ft
* Meleg anyagos kátyúzás 7.320.000,- Ft
* Burkolat javítás szórásos technológiával 2.460.000,- Ft
* Táblák cseréje 50.000,- Ft
* Vezetőoszlop pótlás 10.000,- Ft
* Síkosságmentesítés 1.320.000,- Ft

Az érintett útszakasz önkormányzati tulajdonba vétele esetén az út fenntartásának és kezelésének költségei az Önkormányzatot terhelik. Az útszakasz – kifejezetten a Kossuth Lajos utca rész – viszont az Önkormányzat hosszútávú fejlesztési koncepciójába beleillik (Fürdő főbejárat).

A nemzeti vagyonról szóló 2011. évi CXCIV. törvény 6. § (3b) bekezdése szerint:

*„Az állami tulajdonban álló országos közutak és műtárgyai, valamint az állami tulajdonban álló terek, közparkok, közkertek és a Magyarország és egyes kiemelt térségeinek területrendezési tervéről szóló 2018. évi CXXXIX. törvény szerinti balatoni közstrandok tulajdonjogát az állam a helyi önkormányzat javára visszterhesen vagy ingyenesen átruházhatja, ha a tulajdon átruházása a közfeladat ellátását nem veszélyezteti.”*

Az útszakasz átvétele tehát térítésmentesen történne.

Fentiekre tekintettel tisztelettel kérem a Bizottságot, hogy az útszakasz önkormányzati tulajdonba vételéről kapcsolatos döntést az alábbi határozati javaslat elfogadásával meghozni szíveskedjenek.

**Határozati javaslat**

*5717. jelű összekötő út önkormányzati tulajdonba vételének kezdeményezéséről*

Harkány Város Önkormányzat Pénzügyi, Városfejlesztési, Kulturális és Idegenforgalmi Bizottsága javasolja a Képviselő-testületnek, hogy a Magyar Állam tulajdonában lévő Harkány 0290/5 hrsz.-ú (körforgalomtól délre eső szakasz), a 03 hrsz.-ú, és a 2551/3 hrsz.-ú ingatlanok (Kossuth Lajos utca) Önkormányzati tulajdonba vételét **kezdeményezze,** és hatalmazza fel a polgármestert az egyeztetések lefolytatására azzal, hogy a térítésmentes átadás-átvétellel kapcsolatos végső döntést a képviselő-testület hozza meg.

Határidő: azonnal

Felelős: polgármester

**Harkány, 2024. október 18.**

**Bacsáné dr. Kajdity Petra sk.**

**jegyző**